Cécile La Grenade

Cécile Ellen Fleurette La Grenade  er en grenadisk forretningskvinne som siden 7. mai 2013 er generalguvernør i Grenada. Hun er landets første kvinnelige generalguvernør.
 
La Grenade er utdannet i USA. Hun overtok i 1992 ledelsen av matvareprodusenten De La Grenade Industries, grunnlagt av moren Sybil La Grenade. Firmaet benytter blant annet muskatnøtt i sine produkter. Hun har vært leder i Public Service Commission, som fører tilsyn med offentlige tjenestemenn.

Grenadas statsminister Keith Mitchell kunngjorde 9. april 2013 at hun var utpekt til å etterfølge Carlyle Glean som landets generalguvernør. I tiden da Grenada var britisk koloni, hadde landet en kvinnelig guvernør, Hilda Bynoe.

La Grenade ble 14. mai 2013 utnevnt til storkorsdame (GCMG) av Sankt Mikaels og Sankt Georgs orden, ble dermed adlet og fikk rett til å føre tiltaleformen dame foran sitt navn. Hun er offiser (OBE) av Den britiske imperieordenen.

Referanser

Grenadiere
Order of the British Empire (OBE)
Fødselsdato ikke oppgitt
Personer fra Saint George Parish i Grenada